WhatsApp a adăugat o nouă funcționalitate prin care utilizatorii pot seta mesaje de status în formă audio, cu o durată maximă de 60 de secunde. Această opțiune este disponibilă pentru toți cei din lista de contacte.
Similar cu Facebook și Instagram, WhatsApp permite de ceva timp distribuirea de stories-uri și setarea mesajelor de status în diverse forme, cum ar fi text, poze, audio sau video. Această caracteristică amintește de defunctul Yahoo Messenger și oferă utilizatorilor o modalitate de a-și exprima starea de spirit sau de a transmite un mesaj scurt fără a fi nevoie de interacțiuni directe prin mesaje instantanee.
De la începutul anului, WhatsApp a început să testeze extinderea funcției de actualizare a statusului cu mesaje vocale. Inițial, lungimea maximă a acestor înregistrări era de 30 de secunde, însă în urma solicitărilor utilizatorilor, durata a fost extinsă la 60 de secunde.
Funcția este disponibilă pe iOS și Android
Funcționalitatea îmbunătățită este disponibilă simultan atât în versiunea de iOS, cât și cea de Android a aplicației WhatsApp, cu condiția ca acestea să fie actualizate la cea mai recentă versiune disponibilă în magazinele de aplicații.
În plus, WhatsApp testează și alte îmbunătățiri. Printre acestea se numără o funcție care permite ignorarea mesajelor necitite prin resetarea automată a indicatorului afișat lângă scurtătura aplicației și în lista de notificări. De asemenea, aplicația va include un meniu de apelare dedicat, care facilitează adăugarea contactelor în agendă și inițierea apelurilor de voce sau video, ocolind rețeaua de telefonie mobilă.
O altă noutate este lista „Suggested Contacts”, care va afișa utilizatori cu care nu ați interacționat recent, această listă apărând intercalată în lista de contacte obișnuită.
...citeste mai departe despre "WhatsApp anunță noi funcții importante pe platforma sa de mesagerie" pe Ziare.com